
A lélek betegségeinek reprezentációi a magyar nyelvű orvosi irodalomban, 1770-1820

Dolgozatunkban a magyar nyelvű orvosi irodalom két típusát, az akadémikus orvosdoktorok által írott, illetve fordított, művelt közönségnek szóló írásműveket és a köznépnek szóló felvilágosító munkákat vizsgáljuk az 1770 és 1820 közötti időszakra nézve, a lélek és elme betegségeinek fókuszba állításával. A 18. századot a lélek egészséges és beteg állapotait, helyét, szerepét és testre gyakorolt befolyását magyarázó koncepciók és megközelítések korábban nem jellemző eklekticizmusa és ellentmondásossága jellemezte; az egymással gyakran versengő, egymást felülírni igyekvő megközelítések közül kiemelkedik a mechanikus szemlélet, az animizmus és a vitalizmus. E koncepciók magyarországi recepcióját a tudományos munkák vizsgálata nyomán kíséreljük meg rekonstruálni a lélek betegségeivel kapcsolatban felmerülő főbb fogalmak vizsgálata mentén, hangsúlyt fektetve a test és lélek kapcsolatának kérdésére, az életerő problematikájára, a különböző definíciókra (a lélek és a „lélektudomány” meghatározása), illetve az egymással szoros összefüggésben tárgyalt betegség-fogalmakra (melankólia, hipochondria, hisztéria, mánia). A tartalmukat és nyelvi regiszterüket tekintve is jelentősen leegyszerűsített, a köznépnek szóló felvilágosító munkák vizsgálata nyomán pedig annak vizsgálatára teszünk kísérletet, hogy a címben jelzett tematikával kapcsolatos, Nyugat-Európa meghatározó képzési centrumaiból érkező tudáselemek milyen kommunikációs csatornákon, milyen interpretációkban és reprezentációkban, kikhez jutottak el és milyen „szűrési” vagy redukciós stratégiák mentén adaptálódtak a szélesebb közönség számára.
Pragmatikai szempontból a nyomtatásban kiadott magyar nyelvű orvosi felvilágosító irodalomnak a recepciótörténet szempontjából azt a meghatározó aspektusát vizsgáljuk, amelyeket „szándékolt üzenetekként” vagy „bennefoglalt olvasatokként” írhatunk körül. Ezeknek az olvasatoknak jó része, feltételezve, hogy a fordítók vagy fordító-szerzők figyelembe vették a megcélzott olvasóközönség igényeit és elvárásait, beleíródtak az adott kiadvány szövegébe, szerkezeti és/vagy paratextuális vonásaiba, illetve a kiadás mindenkori társadalmi, kulturális, történeti kontextusába. Mindez lehetővé teszi témánk eszme-, tudomány-, információ-, és kommunikációtörténeti vonatkozásainak megjelenítését is.



